### NN 128/2019 (30.12.2019.), Odluka o porezima Grada Popovače

Grad Popovača

2605

Na temelju članka 17. Statuta Grada Popovače (»Službene novine Grada Popovače« br. 6/15 – pročišćeni tekst, 1/18), članka 20. stavka 1. Zakona o lokalnim porezima (»Narodne novine« broj 115/16, 101/17), Gradsko vijeće Grada Popovače na 32. sjednici, održanoj 12. prosinca 2019. godine, donijelo je

ODLUKU

O POREZIMA GRADA POPOVAČE

I. OPĆE ODREDBE

Članak 1.

Ovom se Odlukom utvrđuju vrste poreza, obveznici plaćanja, porezne stope i osnovica te način obračuna i plaćanja gradskih poreza koji su vlastiti izvor prihoda Grada Popovače.

II. VRSTE POREZA

Članak 2.

Gradu Popovača pripadaju sljedeći porezi:

– prirez porezu na dohodak

– porez na potrošnju

– porez na kuće za odmor.

III. PRIREZ POREZU NA DOHODAK

Članak 3.

Prirez porezu na dohodak plaćaju porezni obveznici poreza na dohodak s prebivalištem ili uobičajenim boravištem na području Grada Popovače sukladno odredbama Zakona o lokalnim porezima, Zakona o porezu na dohodak, Pravilnika o porezu na dohodak i ovoj Odluci.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Prirez porezu na dohodak plaća se po stopi od 6% na osnovicu iz stavka 2. ovog članka.

Prirez porezu na dohodak prihod je proračuna Grada Popovače.

Poslove u vezi s utvrđivanjem i naplatom prireza porezu na dohodak obavlja nadležna porezna uprava.

IV. POREZ NA POTROŠNJU

Članak 4.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 5.

Obveznik poreza na potrošnju iz članka 4. ove Odluke je pravna i fizička osoba koja pruža ugostiteljske usluge na području Grada Popovače.

Osnovica poreza na potrošnju iz članka 4. ove Odluke je prodajna cijena pića koja se prodaje u ugostiteljskim objektima, a u koju nije uključen porez na dodanu vrijednost.

Obračunsko razdoblje poreza na potrošnju je od prvog do posljednjeg dana u mjesecu.

Porez na potrošnju plaća se po stopi od 3% na osnovicu iz stavka 2. ovog članka.

Utvrđenu obvezu poreza na potrošnju porezni obveznik iskazuje na obrascu PP-MI-PO i predaje do 20. u mjesecu za prethodni mjesec, a dužan ju je platiti do posljednjeg dana u mjesecu za prethodni mjesec.

Porez na potrošnju prihod je proračuna Grada Popovače.

Poslove u vezi s utvrđivanjem i naplatom poreza na potrošnju obavlja Ministarstvo financija – Porezna uprava prema sjedištu, odnosno prebivalištu ili uobičajenom boravištu poreznog obveznika.

V. POREZ NA KUĆE ZA ODMOR

Članak 6.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatra se gospodarska zgrada koja služi za smještaj poljoprivrednih strojeva, oruđa i drugog pribora.

Članak 7.

Porez na kuće za odmor plaćaju pravne i fizičke osobe koje su vlasnici kuća za odmor koje se nalaze na području grada Popovače.

Članak 8.

Porez na kuće za odmor plaća se u iznosu od 6,00 kuna/m2 korisne površine kuće za odmor godišnje.

Porez na kuće za odmor plaća se u roku od 15 dana od dana dostave rješenja o utvrđivanju poreza.

Članak 9.

Poslove u vezi s utvrđivanjem i naplatom poreza na kuće za odmor obavlja nadležna porezna uprava.

Obveznik poreza na kuće za odmor dužan je nadležnoj poreznoj upravi i Gradu Popovači dostaviti podatke koji se odnose na mjesto gdje se nalazi objekt, korisnu površinu, podatke o poreznom obvezniku te druge podatke, do 31. ožujka godine za koju se utvrđuje porez na kuće za odmor.

Članak 10.

Porez na kuće za odmor prihod je Proračuna Grada Popovače.

VI. NADLEŽNOST I PROMJENA PROPISA

Članak 11.

Poslove utvrđivanja, evidentiranja, nadzora, naplate i ovrhe radi naplate gradskih poreza na potrošnju, poreza na kuće za odmor i prireza na dohodak obavljat će nadležno porezno tijelo.

Poreznoj upravi za obavljanje poslova iz stavka 1. ovog članka pripada naknada u iznosu od 5% ukupno naplaćenih prihoda.

Porezna uprava je dužna do 5. u mjesecu za prethodni mjesec, Gradu Popovači dostavljati zbirna izvješća o utvrđenim i naplaćenim porezima.

Ovlašćuje se nadležna organizacija platnog prometa zadužena za raspoređivanje javnih prihoda da naknadu poreznoj upravi obračuna i uplati u državni proračun, i to do zadnjeg dana u mjesecu za protekli mjesec.

VII. PRIJELAZNE I ZAVRŠNE ODREDBE

Članak 12.

Na utvrđivanje poreza, naplatu, žalbe, obnovu postupka, zastaru, ovršni postupak kao i sve ostale postupovne radnje primjenjuju se odredbe zakona kojim je uređen opći porezni postupak, osim ako je Zakonom o porezu na dohodak i Zakonom o lokalnim porezima drugačije određeno u kojem se slučaju primjenjuju odredbe tih zakona u postupcima utvrđivanja i naplate gradskih poreza.

Članak 13.

Danom stupanja na snagu ove Odluke prestaje važiti Odluka o općinskim porezima Općine Popovača (»Službene novine Općine Popovača« broj 7/01, 1/02, 6/09, 9/10).

Članak 14.

Ova Odluka stupa na snagu 1. siječnja 2020. g., a objavit će se u »Službenim novinama Grada Popovače« i u »Narodnim novinama«.

Klasa: 021-05/19-01/32
 Urbroj: 2176/16-01-19-10
 Popovača, 12. prosinca 2019.

Predsjednik Gradskog vijeća
 Ivica Keser, v. r.